DA Den Europæiske Unions Tidende C 111/21

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 111/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»POMODORINO DEL PIENNOLO DEL VESUVIO«

EF-Nr.: IT-PDO-0005-0576-28.11.2006

BGB ( ) BOB ( X )

1. Produktets navn:

»Pomodorino del Piennolo del Vesuvio«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype (jf. bilag II):

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen »Pomodorino del Piennolo del Vesuvio«:

»Pomodorino del Piennolo del Vesuvio« med beskyttet oprindelsesbetegnelse er cherrytomater af økotyper, der i folkemunde kaldes: »Fiaschella«, »Lampadina«, »Patanara«, »Principe Borghese« og »Re Umberto«, og som traditionelt dyrkes på Vesuvs skråninger. De er ovale eller lettere blommeformede og tilspidsede; der er ribbe i stilken, og skinnet er tykt. Der må ikke anvendes hybrider. De af ansøgningen omfattede frugter skal opfylde følgende krav: I frisk tilstand: højst veje 25 g. Form: forholdet mellem største og mindste diameter mellem 1,2 og 1,3. Udvendig farve: højrød; frugtkødets farve: rødt. Konsistens: kompakt. Smag: frisk, intens og sursød. Optisk rest minimum 6,5 ° Brix. Fast knyttet til stilken. Når oplagret i »piennolo« (kæmpeklaser): Udvendig farve: mørkerød; frugtkødets farve: rødt. Konsistens: god. Smag: frisk og intens. Fasthed: mindre ved slutningen af oplagringen.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Produktions- og oplagringsfaserne skal finde sted i produktionsområdet; hvad angår oplagringen af cherrytomaterne i »piennolo«, skal følgende krav være opfyldt:

— Klaserne (også kaldet »schiocche«) anbringes efter plukning på en plantefibertråd, der bindes i ring, således at de tilsammen udgør en enkelt kæmpeklase, også kaldet »piennolo«, med et vægt efter oplagringen på mellem 1 og 5 kg. De således opnåede »piennoli« opbevares hængende over jorden på kroge eller lignende på et tørt og ventileret sted.

— Under oplagringsfasen må der ikke foretages nogen som helst kemisk behandling, hverken på kæmpeklaserne eller på de allerede emballerede klaser. Der må kun anvendes fysiske systemer for at beskytte produktet bedst muligt, og de må ikke kunne ændre produktets egenskaber: insektnet og ultralydsapparater.

— Klaserne har en begrænset holdbarhed og er kendetegnet ved det bevarede gode udseende og de smagsmæssige egenskaber.

3.6. Særlige regler vedrørende udskæring, rivning, emballering osv.:

Emballeringen af cherrytomaterne, enten friske eller oplagrede, skal foregå på produktionsvirksomhederne eller i deres umiddelbare nærhed inden for produktionsområdet for at:

— begrænse enhver håndtering, når frugterne er mest modstandsdygtige

— forhindre transport over længere afstande af det uemballerede og derfor ubeskyttede produkt, der derfor måtte udsættes for mekanisk belastning og beskadigelse

— forbedre garantien for sporbarhed.

3.7. Specifikke mærkningsregler:

Omsætningen af »Pomodorino del Piennolo del Vesuvio« skal foregå efter følgende regler:

— i frisk tilstand: produktet udbydes til salg som løse frugter eller i klaser anbragt i forseglede beholdere med op til højst 10 kg

— oplagrede »al piennolo«: de opbyggede klaser (»piennoli«) må højst veje 5 kg og udbydes til salg med BOB-betegnelsen enten enkeltvis eller i passende forseglede beholdere

— i frisk tilstand: produktet udbydes til salg som løse frugter eller i klaser anbragt i forseglede beholdere med op til højst 10 kg.

Mærkningen skal være forsynet med følgende angivelser: »Pomodorino del Piennolo del Vesuvio« og Denominazione d’Origine Protetta (beskyttet oprindelsesbetegnelse) med større skrift end alle øvrige angivelser; EU-logoet: navn, firmabetegnelse og adresse på emballerings- eller producentvirksomheden: nettovægt i emballagen. Logoet består af en afbildning af »Pomodorino del Piennolo del Vesuvio« med stilk, hvis forlængelse giver et omrids af Vesuv. Logoet og dets farver er detaljeret beskrevet i varespecifikationen.

4. Præcis afgrænsning af det geografiske område:

Produktions- og emballeringsområdet for »Pomodorino del Piennolo del Vesuvio« omfatter følgende kommuner i Napoli-provinsen: Boscoreale, Boscotrecase, Cercola, Ercolano, Massa Di Somma, Ottaviano, Pollena Trocchia, Portici, Sant’Anastasia, San Giorgio a Cremano, San Giuseppe Vesuviano, San Sebastiano al Vesuvio, Somma Vesuviana, Terzigno, Torre Annunziata, Torre del Greco, Trecase, og en del af Nola-kommunens område afgrænset ved: provinsvejen Piazzola di Nola – Rione Trieste (på den del af strækningen, der kaldes »Costantinopoli«), fra »Lagno Rosario«, fra grænsen til Ottaviano-kommunen og fra grænsen til kommunen Somma Vesuviana.

5. Tilknytning til det geografiske område:

5.1. Det geografiske områdes egenart:

Det særlige ved denne cherrytomats dyrkningsområde er jordens vulkanske oprindelse. Områdets særegenskab skyldes jordens pyroklastiske art, der kendetegner hele Somma-Vesuvio-områdets vulkanske struktur. Denne jord, der blev dannet af lava og lag af aske og lavagrus, kendetegnes ved at være særdeles frugtbar med en sandagtig struktur, der gør den meget løs og veldrænet med neutral eller sub-alkalin pH og med et højt indhold af optagelige makro- og mikroelementer. Klimaet er hovedsagelig tørt med ringe blæst og høje temperaturer, og de store temperaturudsving mellem nat og dag bidrager desuden til en naturlig begrænsning af parasitter.

5.2. Produktets specificitet:

»Pomodorino del Piennolo del Vesuvio«'s specificitet er ud over dens ringe størrelse med en vægt på 20-30 g og et lavt forhold mellem største og mindste diameter på 1,2-1,3 skinnets tætte konsistens, stilkens faste hold, der sikrer, at tomaterne hænger godt ved klaserne under høst og oplagring, og det høje indhold af sukker, syrer og andre opløselige stoffer, der giver produktet en lang holdbarhed, uden at produktets organoleptiske egenskaber ændres. Saftens høje osmotiske tryk i frugten, der skyldes den høje koncentration af opløselige stoffer, bevirker, at frugten i lang tid bevarer den typiske fasthed, idet den mister meget lidt væske under opbevaringen.

Dyrkningsmetoderne afhænger af jordlodderne, der er opdelte og ofte i terrasser og uregelmæssige. Størstedelen af dyrkningsaktiviteterne udføres manuelt efter traditionel landbrugspraksis.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

»Pomodorino del Piennolo del Vesuvio«'s særegenskaber er dybt forankret i det område, hvor den dyrkes. Jordens vulkanske oprindelse og hele det pyroklastiske materiale, der har samlet sig der under de mange udbrud i Somma-Vesuv-komplekset, har givet området en meget høj frugtbarhed; den sandagtige tekstur har gjort jorden løs og veldrænet samt udløst en neutral eller sub-alkalin reaktion med højt indhold af optagelige makro- og mikroelementer. Det dyrkede produkt optager således alt det, der giver det den særlige kvalitet. Parasitsygdomme begrænses naturligt ved dette tørre klima med de store temperaturudsving mellem nat og dag. Denne cherrytomat oplagret i »piennoli« eller i konserves udgør et af de ældste og mest typiske produkter i Vesuv-området. De første vidnesbyrd og tekniske detaljer går tilbage til publikationer fra Scuola Superiore di Agricoltura (landbrugshøjskolen) i Portici i 1885, 1902 og 1916. I de foregående århundreder blev dyrkningen af denne tomattype udbredt, dels fordi den var let at dyrke, dels fordi den holdt sig frisk i vintermånederne takket være skinnets konsistens. Den ældgamle udbredelse af denne type oplagret tomat var faktisk tilknyttet behovet for i vintermånederne at have adgang til friske tomater for på passende vis at kunne garnere de traditionelle retter, der i Napoli-området omfattede pizzaer og pastaretter med kraftig tomatsmag. Den menneskelige faktor bestod i udarbejdelsen af dyrknings- og opbevaringsmetoder, der var tilpasset området, og som omfattede udvælgelse af de bedste frugter til fremstilling af frø, den nødvendige tilskæring, for at planterne kan vokse uhæmmet, opbinding af stammerne og fjernelse af overskydende skud, indtil tomaterne høstes. Tomaterne høstes i hele klaser, når mindst 70 % af frugterne er røde, og resten stadig er ved at modne. Oplagringsmetoden i »piennolo« (kæmpebundter), hvorved frugterne stadig kan bruges hele og uforarbejdede hele vinteren efter høsten, giver dette produkt en særlig tilknytning til området. Den ældgamle fremgangsmåde består i at høste frugterne i hele klaser, samle dem ved hjælp af hamptråd og skabe ét stort klasebundt, der hænges højt i specielle ventilerede lokaler eller på verandaer og terrasser. Dette sammen med Vesuv-områdets specielle miljø har ført til udviklingen af et unikt produkt i sin genre på grund af de særlige organoleptiske egenskaber og holdbarheden, og derfor dyrkes og oplagres det stadig i dag.

Henvisning til offentliggørelsen af varespecifikationen:

Den ansøgende myndighed har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Pomodorino del Piennolo del Vesuvio« i det italienske statstidende (Gazzetta Ufficiale) nr. 1 af 2 januar 2006. Den konsoliderede udgave af produktionsbestemmelserne kan ses på webstedet:

http://www.politicheagricole.it/NR/rdonlyres/edfyuuvfqgxxuvtepyi2yi6j2nwjrariuzulkqihodewpc3gfm7634vhogmz6dczzgzz566qxa37uolt7nr53we3pcd/20061130_Disciplinare_esameUE_Pomodorino_Piennolo_Vesuvio.pdf

(1) EUT L 93 af 31.3.2006, s. 12.